# PortAventura Park

PortAventura Park és un parc temàtic situat al complex turístic de PortAventura World, a Salou i Vila-seca (Tarragonès). Va obrir el primer de maig de 1995 i es divideix en sis àrees temàtiques: Mediterrània, Polinèsia, Xina, Mèxic, Far West i SésamoAventura. Entre la quarantena d'atraccions destaquen les muntanyes russes emblemàtiques Dragon Khan —que va batre el rècord del món amb vuit inversions—, Furius Baco —la més ràpida d'Europa fins al 2009— i Shambhala, una hypercoaster inaugurada com la més alta d'Europa.
És el parc temàtic més visitat dels Països Catalans i el sisè d'Europa, amb 3.750.000 visitants l'any 2022.

## Història

Després que les aspiracions catalanes d'acollir la seu europea de Disneyland fossin descartades a favor de París el 1985, la Generalitat i els ajuntaments de Vila-seca i Salou van continuar promovent la instal·lació d'un gran parc temàtic a Catalunya. L'empresa estatunidenca Anheuser Busch s'hi va mostrar interessada, però la segregació del municipi de Salou respecte de Vila-seca (1989) va posar en risc l'operació. Finalment el projecte se salvà per la intervenció del financer Javier de la Rosa, i un decret de la Generalitat (152/1989, de 23 de juny) aprovà la instal·lació del centre recreatiu i turístic. A partir de llavors Anheuser Busch passava a ser accionista minoritari, i amb la incorporació de l'empresa Grand Tibidabo de De la Rosa es constituí la societat Grand Península, que es convertí en la impulsora del projecte. El parc en què treballaven s'anomenava llavors Tibi-Gardens.
Les obres van començar l'agost del 1992. El 1993 esclata el cas KIO que implica Javier de la Rosa en uns escàndols financers, motiu pel qual Grand Península és obligada a sortir del projecte. El 1994 es confirma l'entrada de nous inversors: The Tussauds Group, una filial del grup Pearson (40,10%), La Caixa (33,19%), Anheuser Busch (la promotora inicial, que manté el 19,90%) i FECSA (6,79%).
El parc va obrir el primer del maig del 1995 ja amb el nom de Port Aventura, en una inauguració amb el president de la Generalitat de Catalunya, Jordi Pujol. L'obertura per al públic general va ser l'endemà. Tenia 28 atraccions i nou espectacles: s'hi havien invertit 48.000 milions de pessetes. El principal reclam era la muntanya russa Dragon Khan, que va batre el rècord del món amb vuit inversions. La primera temporada va tenir 2.700.000 visitants.
El 1996 es construí l'estació de Renfe de Port Aventura, que connecta el parc amb Barcelona i Tortosa. El 1997 arribaren les primeres novetats amb la inauguració de dues muntanyes russes de fusta a l'àrea del Far West: Stampida i Tomahawk, però el 5 de juliol va morir un passatger en un accident i Stampida romangué tancada la resta de la temporada.
El 1998 The Tussauds Group va vendre la seva participació al parc per 58 milions de lliures. És el moment en què Universal Studios passa a ser accionista (37%) i a la vegada s'encarrega de l'explotació del parc. La resta de les accions del grup britànic (3,5%) van ser adquirides per Acesa, controlada per La Caixa. A més, també sortí de l'accionariat FECSA, que vengué la participació a Acesa. Per a fer palesos aquests canvis, l'any següent es canvià el nom del parc a Universal's Port Aventura. Les principals aportacions d'Universal en aquesta etapa són la mascota del parc, Woody Woodpecker; l'espectacle pirotècnic FiestAventura i les atraccions Sea Odissey (un simulador) i Templo del Fuego.
El 2002 es va crear el complex turístic Universal Mediterranea integrat per l'Hotel Port Aventura, l'Hotel El Paso, el parc aquàtic Universal Costa Caribe i el parc temàtic Universal Port Aventura.
El 2004 Universal vengué les accions a La Caixa, que esdevingué gestora del parc amb el 80%. Així, Universal abandonava la propietat però mantenia la llicència d'explotació de la marca. Un any després, La Caixa es convertí en accionista únic del parc a causa de la sortida d'Anheuser Busch. El nom canvià a PortAventura Park; es va suprimir l'espai tipogràfic per poder registrar el nom. La novetat de la temporada és l'atracció de caiguda lliure Hurakan Condor. El 2007 s'inaugurà una muntanya russa basada en l'acceleració, Furius Baco, la més ràpida d'Europa. El 2008 es van fer notar els efectes de la crisi econòmica i el parc registrà una caiguda de visitants del 10,8%.
L'italiana Investindustrial entrà a l'accionariat el 2009 com a soci paritari amb Criteria CaixaCorp. La sisena àrea temàtica del parc obrí el 2011: SésamoAventura, basada en els personatges de Barri Sèsam i destinada al públic infantil. El 2012 s'inaugurà la muntanya russa Shambhala, de tipus hypercoaster, que va batre tres rècords europeus: la muntanya russa més alta d'Europa (76 metres), la caiguda més alta (78 metres) i la hypercoaster més ràpida (134 km/h). El 2012 Investindustrial comprà les accions de Criteria Caixa Corp i s'adjudicà el 100% del capital social de l'empresa. L'any següent l'estatunidenca KKR adquireix el 49,9% de les accions. El 2014 obrí una nova atracció aquàtica del tipus Splash Battle (la més llarga d'Europa) anomenada Angkor, ambientada en el temple d'Angkor Vat, a Cambodja. El 2015 es va renovar Stampida i es canvià una part del recorregut per a fer-la una muntanya russa suau i sense vibracions. També es van canviar els trens a Tomahawk.
La temporada 2018 se celebrà el vintè aniversari del parc amb una atracció que simula la casa de Woody Woodpecker. El 2019 es va estrenar Street Mission, una atracció interior amb vídeo mapping i animatrònica ambientada al voltant dels personatges de Barri Sèsam. El 2020 el parc obrí durant un període reduït a causa de la pandèmia de COVID-19.
El 17 de juny de 2023 s'innaugura l'atracció Uncherted: El Enigma de Penitence, una muntanya rusa que combina les acceleracions LSM, l'ús de pantalles i altres efectes com els girs sobre el propi eix del vagó, inspirada en la pel·lícula i saga de videojocs Uncharted. El setembre d'aquest mateix any es va anunciar que Investindustrial i KKR posaven a la venda el complex turístic per uns mil milions d'euros.

## Àrees temàtiques

Els sis mons de PortAventura Park disposen tots d'atraccions, espectacles, restauració i botigues. L'entrada es fa per la Mediterrània, on es recrea un poble de pescadors de la Costa Daurada. A la Polinèsia dominen la vegetació i les atraccions exòtiques. La Xina està dividida en la part baixa, rural, i la part alta, imperial; es recrea l'època de la dinastia Song, pels volts de l'any 1100. També està dividit en dues parts Mèxic: el Mèxic maia i el colonial. L'àrea del Far West, d'estil estatunidenc, és la més extensa del parc. SésamoAventura és l'única àrea construïda després de la inauguració de Port Aventura; oberta el 2011, està pensada per als nens, amb temàtica de Barri Sèsam. La Mediterrània, la Xina i el Far West estan connectades per tren, i la Mediterrània i la Xina també per barca.

### Mediterrània

La Mediterrània és l'àrea d'entrada al parc i recrea un poble català de costa amb ajuntament, plaça major i passeig marítim, banyat per un llac que porta als altres mons. Al projecte de Grand Península aquesta àrea s'anomenava Catalunya. Té tres atraccions i una varietat de botigues i punts de restauració, així com un espectacle nocturn al llac:
* Furius Baco: Muntanya russa inaugurada el 2007 com la més ràpida d'Europa, i que accelera de 0 a 135 km/h en només 3,5 segons.
* Estació del Nord: Estació de ferrocarril per on passa el tren de vapor que fa la volta al parc. Connecta amb SésamoAventura i amb el Far West.
* Port de la Drassana: Vaixells de transport que recorren el llac del parc, i permeten als viatgers moure's cap a la Xina.
* Llac de Mediterrània i Furius Baco
* Estació del Nord
* Port de la Drassana

### Polinèsia

La Polinèsia està ambientada al segle xviii, quan el capità Cook va explorar les illes. La decoració inclou una gran vegetació i més de sis-centes palmeres. És una àrea amb menys atraccions i amb més pes dels espectacles: hi ha funcions de danses tradicionals i d'ocells exòtics.
* Tutuki Splash: Atracció moderada per a joves i adults, on diverses barques fan un recorregut per rails submergits, amb dues baixades d'un voclà que remullen els passatgers.
* Canoes: Atracció infantil d'aigua. Es tracta de petites canoes, amb capacitat per a una o dues persones, que fan un curt recorregut en rails submergits, amb lleus pujades i baixades.
* Kon-Tiki Wave: Vaixell pirata que es balanceja fins a situar-se perpendicularment al llac sobre el qual es troba.
* Tutuki Splash
* Espectacle de dansa
* Kon-Tiki Wave

### Xina

La Xina està dividida en dues zones: la part baixa, rural, i la part alta, imperial, unides per una rèplica de la Gran Muralla. Es recrea l'època de la dinastia Song, pels volts de l'any 1100. A la part alta s'hi troben dues de les atraccions emblemàtiques del parc: el Dragon Khan i Shambhala. Aquesta darrera està ambientada en el regne de Shambhala a l'Himàlaia. Així mateix, Angkor se situa a Cambodja.
* Dragon Khan: És la muntanya russa icònica del parc des que va obrir les portes al públic. Arriba a velocitats de 110 km/h i compta amb 8 inversions, una de les quals va ser durant molts anys la inversió més gran del món.
* Shambhala: Expedició a l'Himàlaia: Gran muntanya russa de tipus hypercoaster que va ser inaugurada el maig de 2012.
* Angkor: Atracció estil splash battle inaugurada el 2014, de 300 metres de recorregut i ambientada en el temple d'Angkor Wat.
* Tea Cups: Atracció per a totes les edats, es tracta de diverses tasses que simulen porcellana xinesa i giren sobre si mateixes al mateix temps que giren al voltant d'una tetera gegant.
* Cobra Imperial: Serp que es persegueix la cua i gira al voltant del seu propi cap, fent lleus pujades i baixades a velocitat moderada.
* Waitan Port: Mitjà de transport per aigua que uneix la Xina amb la Mediterrània.
* Àrea infantil: inclou les atraccions Globus, Cometes i un parc infantil amb múltiples tobogans.
* Gran Muralla a la part alta
* Dragon Khan i Shambhala
* Waitan Port

### Mèxic

A Mèxic la part maia, la més grossa de l'àrea, reprodueix una selva de la península de Yucatán amb escultures i una rèplica del temple de Kukulkan de Chichén Itzá. La part postcolonial està representada amb una hisenda.
* Hurakan Condor: Torre de caiguda lliure de 100 metres d'altura. El descens es fa en 3 segons a una velocitat de 115 km/h.
* El Diablo - Tren de la Mina: Muntanya russa que simula el tren d'una mina d'or. Puja per grans pendents per després baixar per corbes i desnivells a una velocitat màxima de 60 km/h.
* Templo del Fuego: atracció walk-through construïda el 2001. Tematitza un arqueòleg que entra a un temple Maya en cerca d'un tresor. Hi compta amb grans efectes pirotècnics amb sortidors de foc.
* Serpiente Emplumada: Atracció per a joves i adults on diversos mòduls cilíndrics giren sobre el seu propi eix, elevant-se i canviant d'angle respecte el terra, al mateix temps que giren sobre un tòtem central.
* Yucatán: Una serp de grans proporcions gira al voltant d'un tòtem, amb petites pujades i baixades a velocitat mitjana.
* Armadillos: Versió infantil del Yucatán.
* Los Potrillos: Atracció infantil on vehicles que simulen poltres segueixen un recorregut per un campament d'exploradors.
* El Secreto de los Mayas: Laberint de miralls i efectes visuals.
* Rèplica del temple de Kukulkan
* Hurakan Condor
* Hisenda colonial

### Far West

El Far West transporta el visitant al poble de Penitence, a l'estat de Texas, el 4 de juliol del 1876, enmig de la celebració del centenari de la independència. També inclou una zona minera amb una reproducció del Gran Canyó. És l'àrea més extensa del parc i amb més atraccions.
* Stampida: Muntanya russa de fusta amb dos trens que recorren el circuit en paral·lel, creuant-se i separant-se a gran velocitat.
* Grand Canyon Rapids: Atracció d'aigua per on barques circulars descendeixen els ràpids del riu Colorado, mullant els passatgers.
* Silver River Flume: Atracció d'aigua on les persones pugen en barquetes que simulen troncs d'una persona per fila. Compta amb nombroses pujades i baixades amb desnivells molt elevats, mullant els passatgers.
* Tomahawk: Versió familiar de la Stampida.
* Uncharted: El Enigma de Penitence: Muntanya russa interior amb efectes especials inspirada en la sèrie de videojocs Uncharted. L'atracció està tematitzada en el món d'Uncharted, una popular sèrie de videojocs, i es troba a l'àrea temàtica del Far West, dins del poble imaginari de Penitence. Aquesta muntanya russa es caracteritza per ser interior amb un recorregut a les fosques que succeeix dintre d'una edifici. Fou inaugurada el 16 de juny de 2023 i ostenta el rècord de ser la primera atracció d'aquest tipus amb una caiguda lateral d'Europa. Fabricada per INTAMIN, va tenir un cost aproximat de 25.000.000€ i durant 700 metres de recorregut compta amb cinc llançaments.
* Laberinto BlackSmith: Laberint per a públic infantil, on els passatgers entren en la casa del lladre BlackSmith per a investigar les diverses habitacions i passadissos.
* Penitence Station: Estació de ferrocarril on hi fa parada el tren de vapor que connecta amb la Mediterrània i SésamoAventura.
* Carrousel: Uns cavallets.
* Wild Buffalos: Autos de xoc en què els cotxets simulen búfals.
* Buffalo Rodeo: Similar als Wild Buffalos, però per a públic infantil.
* Crazy Barrels: Uns barrils giren a gran velocitat sobre si mateixos, elevant-se i canviant d'angle.
* Volpaiute: Plataformes amb seients que giren en el sentit contrari al gir de la plataforma principal, mentre aquesta última s'inclina.
* Restaurant a Penitence
* Stampida
* Grand Canyon Rapids

### SésamoAventura

SésamoAventura es va inaugurar el 2011 construïda parcialment dins de la Polinèsia, de manera que algunes atraccions de la darrera àrea es van conservar. És destinada als nens, amb temàtica de la sèrie Barri Sèsam. Entre les onze atraccions s'hi troben:
* Street Mission: Atracció interior de tipus dark ride amb vídeo mapping i animatrònica.
* Coco Piloto: Un monorail que fa la volta a l'àrea.
* Tami-Tami: Muntanya russa infantil.
* Waikiki: Cavallets amb cadires voladores.
* Magic Fish: Cavallets aquàtics.
* El salto de Blas: Torre de caiguda lliure.
* SésamoAventura Station: Estació de tren que connecta amb el Far West i la Mediterrània.

## Notes

* 1 2 Fins al 2010 l'atracció formava part de la Polinèsia.

## Referències

* 1 2 3 4 5 6 7 8 Grau del Cerro, Xavier. «PortAventura, a la venda: nou capítol en l'atzarosa vida del parc». Ara, 12-09-2023. Arxivat de l'original el 2023-09-28. [Consulta: 14 setembre 2023].
* ↑ «TEA/AECOM 2022 Global Attractions Attendance Report», 16-07-2020. Arxivat de l'original el 28 de juny 2023. [Consulta: 1r juny 2023].
* ↑ «La revenja de l'empresari model» (en catalan). Arxivat de l'original el 2021-11-19. [Consulta: 25 desembre 2020].
* ↑ «El parque temático Port Aventura». Estudios Turísticos p. 7-36, 1996. Arxivat de l'original el 1 d’octubre 2018. [Consulta: 20 agost 2016].
* ↑ «DECRET 152/1989, de 23 de juny, pel qual s'aprova la instal·lació d'un centre recreatiu turístic a Vila-seca i Salou. (Correcció d'errades en el DOGC núm. 1168, pàg. 3009, de 14.7.1989). - DOGC. Diari Oficial de la Generalitat de Catalunya - Legislació - VLEX 36510065». vLex. Arxivat de l'original el 2016-09-14. [Consulta: 20 agost 2016].
* ↑ Bosch, Rosa M. «Historia tormentosa con un final feliz». La Vanguardia, 30-04-1995, pàg. 31. Arxivat de l'original el 26 d’abril 2021 [Consulta: 28 d’abril 2021].
* ↑ «El grup britànic Pearson assumeix la direcció executiva del parc d'atraccions Tibi-Gardens». Avui, 24-02-1995, p. 17. Arxivat 2021-04-26 a Wayback Machine.
* ↑ Bas, Xavier «Port Aventura obrirà l'1 de maig». Avui, 20-05-1994, p. 35. Arxivat 2021-04-26 a Wayback Machine.
* ↑ Bas, Xavier «Un jove canari mor a Port Aventura en caure d’una muntanya russa». Avui, 6-1997, pàg. 31.
* ↑ Bas, Xavier «Port Aventura no guanya visites en el tercer any». Avui, 25-10-1997, pàg. 25. Arxivat de l'original el 2021-04-26 [Consulta: 28 abril 2021].
* ↑ Peter Thal Larsen. «Pearson raises pounds 58m on sale of Spanish theme park stake» (en anglès), 23-06-1998. Arxivat de l'original el 15 d’octubre 2018. [Consulta: 19 octubre 2018].
* ↑ «Un quart de bilió convertirà Port Aventura en el parc més gran d’Europa». Avui, 23-06-1998, pàg. 22. Arxivat de l'original el 2021-04-26 [Consulta: 28 abril 2021].
* ↑ «Acesa compra el 5,92% de Fecsa a Port Aventura per 1.388 milions». Avui, 10-07-1998, pàg. 33. Arxivat de l'original el 2021-04-26 [Consulta: 28 abril 2021].
* ↑ «La Caixa ja controla el 86 per cent del capital de Port Aventura». Avui, 19-06-2004, pàg. 39. Arxivat de l'original el 2021-04-26 [Consulta: 28 abril 2021].
* ↑ «La Caixa compra a Anheuser Busch el 13 per cent de Port Aventura». Avui, 05-05-2005, pàg. 41. Arxivat de l'original el 2021-04-26 [Consulta: 28 abril 2021].
* 1 2 Margalef, Oriol «Criteria incorpora Invest com a nou soci paritari a Port Aventura». Avui, 11-09-2009, pàg. 30. Arxivat de l'original el 2021-04-26 [Consulta: 28 abril 2021].
* ↑ «La Caixa ven les seves accions de Portaventura a Investindustrial, que ja en controla el 100%». 324.cat, 05-11-2012. [Consulta: 5 novembre 2012].
* ↑ Relats, Vicenç «El complex recreatiu de Vila-seca i Salou tindrà dos nous parcs temàtics». Avui, 02-04-1992, pàg. 15. Arxivat de l'original el 2021-04-27 [Consulta: 28 abril 2021].
* ↑ «Uncharted: L’Enigma de Penitence - Atraccions PortAventura World». Arxivat de l'original el 2023-08-30. [Consulta: 30 agost 2023].
* ↑ Cid, Shaila. «Conoce el recorrido de la nueva atracción 'Uncharted' de PortAventura» (en castellà), 02-06-2023. Arxivat de l'original el 2023-08-30. [Consulta: 30 agost 2023].

## Vegeu també

* Llista d'atraccions de PortAventura Park